REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/153-22

25. oktobar 2022. godine

B e o g r a d

ZAPISNIK

SA DESETE SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 25. OKTOBRA 2022. GODINE

Sednica je počela u 10,30 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

Sednici su prisustvovali članovi Odbora: Sandra Božić, Uglješa Mrdić, Aleksandar Marković, Aleksandar Mirković, Veroljub Matić, Đorđe Komlenski, Ana Miljanić, Dunja Simonović Bratić, Života Starčević, Dragana Rakić, Sanja Marić i Miroslav Aleksić.

Sednici su prisustvovali zamenici članova Odbora: Slaviša Ristić, zamenik člana Janka Veselinovića i Srđan Milivojević, zamenik člana Dragane Rakić.

Sednici nisu prisustvovali članovi Odbora: Vojislav Mihailović, Janko Veselinović, Violeta Filip i Boško Obradović.

Predsednik Odbora je obavestio članove da su nakon sazivanja sednice, ostavke na funkciju narodnog poslanika podneli i Goran Vesić, dr Aleksandar Martinović, prof. dr Danica Grujičić, doc. dr sci. med. Marija Zdravković, Ivica Dačić, Rade Basta, Novica Tončev, Đorđe Milićević, Tomislav Žigmanov i Sanja Vuković - Ivančević.

S tim u vezi je predložio je da se 1. tačka predloženog dnevnog reda dopuni: ''i razmatranjem ostavki koje su na funkciju narodnog poslanika podneli: Goran Vesić, dr Aleksandar Martinović, prof. dr Danica Grujičić, Marija Zdravković, Ivica Dačić, Rade Basta, Novica Tončev, Đorđe Milićević, Tomislav Žigmanov i Sanja Vuković – Ivančević.'', kako bi Odbor jednim izveštajem obuhvatio sve narodne poslanike kojima prestaje mandat narodnog poslanika podnošenjem ostavke.

Saglasno članu 93. Poslovnika, predsednik Odbora je stavio na glasanje predlog za dopunu 1. tačke predloženog dnevnog reda sa navednom dopunom.

Odbor je ovaj predlog jednoglasno prihvatio.

Na predlog predsednika, Odbor je jednoglasno utvrdio u celini sledeći:

D n e v n i r e d:

 1. Razmatranje ostavke koju je na funkciju narodnog poslanika podneo Milan Krkobabić (akt 01 broj 118-2188/22 od 24. oktobra 2022. godine) i razmatranje ostavki koje su na funkciju narodnog poslanika podneli: Goran Vesić, dr Aleksandar Martinović, prof. dr Danica Grujičić, Marija Zdravković, Ivica Dačić, Rade Basta, Novica Tončev, Đorđe Milićević, Tomislav Žigmanov i Sanja Vuković-Ivančević.

 **Prva tačka dnevnog reda:** Razmatranje ostavke koju je na funkciju narodnog poslanika podneo Milan Krkobabić (akt 01 broj 118-2188/22 od 24. oktobra 2022. godine) i razmatranje ostavki koje su na funkciju narodnog poslanika podneli: Goran Vesić, dr Aleksandar Martinović, prof. dr Danica Grujičić, Marija Zdravković, Ivica Dačić, Rade Basta, Novica Tončev, Đorđe Milićević, Tomislav Žigmanov i Sanja Vuković - Ivančević

 Predsednik je konstatovao da su ostavke Milana Krkobabića, Gorana Vesića, dr Aleksandra Martinovića, prof. dr Danice Grujičić, Marije Zdravković, Ivice Dačića, Radeta Baste, Novice Tončeva, Đorđa Milićevića, Tomislava Žigmanova i Sanje Vuković - Ivančević, u skladu sa Zakonom o izboru narodnih poslanika i Poslovnikom, overene kod nadležnog državnog organa i u zakonskom roku predate na pisarnicu Narodne skupštine.

 Srđan Milivojević, zamenik člana Odbora, ukazao je na značaj predstojeće sednice Narodne skupštine koja bira novu Vladu i ocenio da je dobro što su narodni poslanici koji su kandidati za članove buduće Vlade podneli ostavke. S tim u vezi obavestio je članove Odbora da je narodni poslanik Žika Bujuklić u sukobu interesa jer je istovremeno i član Upravnog odbora Nacionalnog tela za akreditaciju i da po njegovom mišljenju, na današnju Posebnu sednica Narodne skupštine na kojoj se bira Vlada, ne bi trebalo da padne senka sumnje isticanjem povrede Poslovnika po tom pitanju, naglašavajući da je njegova primedba dobronamerna.

 Predsednik Odbora je obavestio članove da je upoznat sa ovom pravnom situacijom, da je tim povodom u toku postupak pred nadležnim državnim organom, te da će tek po donošenju konačne odluke moći da se postupa po tom pitanju.

 Pošto se više niko nije javio za reč, predsednik Odbora je predložio da Odbor Narodnoj skupštini podnese izveštaj o nastupanju slučaja iz člana 131. stav 2. tačka 6. Zakona o izboru narodnih poslanika u kome se podnošenje ostavke navodi kao razlog za prestanak mandata narodnom poslaniku, s predlogom da Narodna skupština konstatuje prestanak mandata imenovanim narodnim poslanicima.

 Odbor je, na predlog predsednika, jednoglasno usvojio i Narodnoj skupštini podneo sledeći

 I Z V E Š T A J

 Odbor je utvrdio da je podnošenjem ostavki narodnih poslanika Gorana Vesića, dr Aleksandra Martinovića, prof. dr Danice Grujičić, doc. dr sci. med. Marije Zdravković, Milana Krkobabića, izabranih sa Izborne liste ''ALEKSANDAR VUČIĆ - ZAJEDNO MOŽEMO SVE'', Ivice Dačića, Radeta Baste, Novice Tončeva i Đorđa Milićevića, izabranih sa Izborne liste ''IVICA DAČIĆ - PREMIJER SRBIJE'', Tomislava Žigmanova, izabranog sa Izborne liste ''ZAJEDNO ZA VOJVODINU - VOJVOĐANI (DEMOKRATSKI SAVEZ HRVATA U VOJVODINI, ZAJEDNO ZA VOJVODINU) i Sanje Vuković - Ivančević, izabrane sa Izborne liste ''DR MILOŠ JOVANOVIĆ - NADA ZA SRBIJU - Srpska koalicija NADA - Nacionalno demokratska alternativa - Demokratska stranka Srbije (DSS) - Za Kraljevinu Srbiju (MONARHISTI) - Vojislav Mihailović'', nastupio slučaj iz člana 131. stav 2. tačka 6. Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre nego što se potvrde mandati za dve trećine narodnih poslanika iz narednog saziva Narodne skupštine.

 Mandat narodnog poslanika prestaje danom nastupanja slučaja koji predstavlja razlog za prestanak mandata, u skladu sa članom 131. stav 3. Zakona o izboru narodnih poslanika, te Odbor predlaže da Narodna skupština u smislu člana 133. istog zakona, konstatuje da je imenovanim prestao mandat narodnih poslanika.

 Popunjavanje upražnjenih poslaničkih mesta izvršiće se dodeljivanjem mandata drugim kandidatima u skladu sa čl. 134. i 135. Zakona.

 Za izvestioca Odbora na sednici Narodne skupštine određen je Milenko Jovanov, predsednik Odbora.

\* \* \*

Sednica je završena u 10,40 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Svetlana Dedić Milenko Jovanov